C 216/5

Záverečná správa úradníka pre vypočutie (1)

Vec AT.40436 – Doplnkový športový tovar

(Text s významom pre EHP)

(2019/C 216/04)

1. V návrhu rozhodnutia určeného spoločnostiam Nike European Operations Netherlands B.V. („NEON“), Nike Barcelona Merchandising, S.L. (predtým známej pod názvom Futbol Club Barcelona Merchandising, S.L.) („FCBM“), North West Merchandising Limited (predtým známej pod názvom Manchester United Merchandising Limited) („MUML“), F.C. Internazionale Merchandising S.r.l. („FCIM“), French Football Merchandising SASU („FFM“) a Nike, Inc., sa dospelo k záveru, že spoločnosť Nike (2) porušila článok 101 ods. 1 ZFEÚ a článok 53 Dohody o EHP a to vykonávaním a presadzovaním série dohôd a postupov, ktorých cieľom bolo obmedzenie cezhraničného offline a online predaja licencovaného tovaru.

2. Rozhodnutím zo 14. júna 2017 Komisia začala konanie v zmysle článku 2 ods. 1 nariadenia č. 773/2004 (3) proti spoločnosti Nike, Inc. a všetkým právnickým osobám, ktoré sú priamo alebo nepriamo pod jej kontrolou, a najmä proti NEON a FCBM. Rozhodnutím zo 14. februára 2019 Komisia prijala ďalšie rozhodnutie o začatí konania v súlade s tým istým článkom proti FCIM, FFM a MUML.

3. Dňa […] spoločnosť Nike predložila formálnu ponuku spolupráce („podanie v rámci konania o urovnaní“). Podanie v rámci konania o urovnaní obsahovalo: — jasné a jednoznačné uznanie spoločnej a nerozdielnej zodpovednosti adresátmi za porušenie opísané v podaní konania o urovnaní vrátane skutočností, právnych výhrad, úloh, ktoré adresáti zohrali v porušení, a trvania ich účasti na porušení, — uvedenie maximálnej výšky pokuty, ktorú by adresáti v rámci postupu spolupráce prijali, — potvrdenie adresátov, že boli dostatočne informovaní o námietkach, ktoré proti ním Komisia zamýšľala vzniesť, a že mali dostatok príležitostí na to, aby oznámili Komisii svoje stanovisko, — potvrdenie adresátov, že mali dostatok príležitostí na prístup k dôkazom, ktoré podporujú prípadné námietky a ku všetkým ostatným dokumentom v spise Komisie, a že nezamýšľajú požiadať o ďalší prístup k spisu alebo o nové ústne vypočutie, s výnimkou prípadu, ak by Komisia podanie v rámci konania o urovnaní nezohľadnila v oznámení námietok a v rozhodnutí, ako aj — súhlas adresátov prijať oznámenie námietok a konečné rozhodnutie podľa článkov 7 a 23 nariadenia č. 1/2003 (4) v anglickom jazyku.

4. Komisia 14. februára 2019 prijala oznámenie námietok, na ktoré spoločnosť Nike odpovedala potvrdením, že v oznámení námietok sa zohľadnil obsah podania v rámci konania o urovnaní, pričom opätovne potvrdila svoj záväzok dodržiavať postup spolupráce za podmienok uvedených v oznámení námietok a vyhlásila, že si neželá byť opätovne vypočutá Komisiou.

5. Zistené porušenia a pokuty uložené v návrhu rozhodnutia zodpovedajú tým, ktoré sa uznali a akceptovali v podaní v rámci konania o urovnaní. Výška pokút sa znižuje o 40 % na základe skutočnosti, že spoločnosť Nike účinne a včas spolupracovala s Komisiou tým, že: i) podnikla kroky na ukončenie porušenia tým, že všetkým nadobúdateľom licencie a hlavným nadobúdateľom licencie zaslala listy s vysvetlením, a to ešte pred začatím formálneho konania a z vlastného podnetu a ii) poskytla ďalšie dôkazy rozširujúce danú vec nad rámec pôvodného rozsahu.

6. V súlade s článkom 16 rozhodnutia 2011/695/EÚ som preskúmal, či sa návrh rozhodnutia zaoberá iba námietkami, v súvislosti s ktorými dostala spoločnosť Nike príležitosť vyjadriť svoje názory. Dospel som k záveru, že áno.

7. Celkovo konštatujem, že v tomto prípade sa rešpektoval účinný výkon procesných práv.

V Bruseli 21. marca 2019 Wouter WILS

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29) (ďalej len „rozhodnutie 2011/695/EÚ“).

(2) Na podnik, ktorého súčasťou je spoločnosť Nike, Inc. a jej dcérske spoločnosti zapojené do poskytovania licencií do distribúcie licencovaného tovaru v rámci EHP, sa v kontexte tejto veci odkazuje ako na „Nike“.

(3) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18), naposledy zmenené nariadením Komisie (EÚ) 2015/1348 z 3. augusta 2015 (Ú. v. EÚ L 208, 5.8.2015, s. 3).

(4) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 zmluvy (Ú. v. ES L 1, 4.1.2003, s. 1).